# Duna Művészegyüttes

a Belügyminisztérium által fenntartott hivatásos előadóegyüttes, 10–12 pár táncossal és vonós- – cigány-zenekarral. Alkalmi társulásként indult 1957-ben. A Lánchíd mellett kikötött „Kék Duna” úszóvendéglő műsorainak táncos gárdája, valamint Járóka Sándor, a Belügyminisztérium égisze alatt működő cigányzenekara társult egy hosszabb külföldi turnéra. Első műv. vez.-je 1957–1965 között Náfrádi László. Irányításával és Lengyelfi Miklós asszisztenciájával a társ. – néptáncok és zsánerképek mellett – heroikus vagy éppen szatirikus hangvételű táncjátékokat is bemutatott. 1965–1970 között Somogyi Tibor irányításával és koreográfiáival az együttes az avantgárd táncművészet irányába tett lépéseket, az eredmények szakmai elismerése azonban nem találkozott a fenntartók hivatalos elképzeléseivel. 1970–83-ban újból Náfrádi László a műv. vez. Az egy. a hetvenes évektől fokozatosan bekapcsolódott a hazai idegenforgalmi előadásokba, majd a nagyközönségnek szóló programokba, miközben külföldön is turnézott. 1984-től Mosóczi István a tánckar vezetője. 1986–91-ben a műv. vez. Erdélyi Tibor volt. Táncaival és Mosóczi koreográfiáival a Duna Művészegyüttes repertoárja stilárisan erősen megújult. 1992-től az egy. műv. vez.-je Mucsi János.