# Baróti Erzsi

(Arad, 1900. febr. 17.–Kolozsvár, 1972): színésznő. Pályáját 1921-ben kezdte Kolozsvárott. 1929-ig Janovics Jenő társ.-ának drámai hősnője volt. 1929-ben Bp.-re távozott, de mindegyre vissza-visszatért pályakezdésének színhelyére. A II. világháború után Kolozsváron élt, 1946-ban vendégként eljátszotta a női főszerepet Romain Rolland A szerelem és a halál játéka c. darabjában a Stúdió Színpadon, Benedek Marcell rendezésében. Ez volt utolsó fellépése. F.Sz. Rózsi (Szigligeti E.: A cigány); Déryné ifiasszony (Herczeg F.); Lyon Lea (Bródy S.); Jolán (Molnár F.: Az ördög); Júlia (Strindberg: Júlia kisasszony); Eszter (Csiky G.: Cifra nyomorúság); Anna (Shaw: Tanner John házassága); Ágnes (Molière: A nők iskolája).