# Magyar Bábjátékosok Szövetsége

1949. febr. 20-án alakult szervezet, amely 1951-ig irányította a bábjátékosok munkáját. Hatalmas apparátussal, saját báb és díszletkészítő műhellyel, lektorátussal, szervező- és instruktorcsoporttal működött. Később beolvadt a Népművészeti Intézetbe. Előzménye az 1931-ben Blattner Géza és Szokolay Béla vezetésével létrejött A Bábjáték Magyar Barátainak Köre és az 1948. jan. 17-én megalakult Magyar Bábjátékosok Egyesülete. Az 1990. máj.-ban bejegyzett Bábjátékos Egyesület a Szövetség jogutódjának tekinti magát. – Ir. Kós L.: A magyar bábmozgalom tíz éve (A bábjátszás Mo.-on, 1955).