# Fenyvesi Emil; Teidelbaum

(Ternye, 1859. máj. 31.–Bp., 1924. márc. 20.): színész. 1876-ban lépett színpadra Gerőfy Andor társ.-ában Miskolcon. Húszévi vidéki színészkedés után, főként Kolozsvárott, Nagyváradon, Debrecenben aratva sikereket, 1895-ben a Nemzeti Színházhoz szerződött, de mivel nem foglalkoztatták eleget, a következő évadban átszerződött a Vígszínházhoz, melynek haláláig tagja maradt. Bonviván és kiváló jellemszínész volt, aki a könnyed komédiákban és a történelmi darabokban egyaránt megállta a helyét. Játékát átgondoltság, erő, szenvedély és fölényes mesterségbeli tudás jellemezte. Szerepeit természetesen, finom humorral, ízléssel és eleganciával alakította. F.Sz. Don Caesar de Bazan (Dumanoir–D’Ennery): Tarján Gida (Herczeg F.: A dolovai nábob leánya); Des Prunelles (Sardou–Najac: Váljunk el!); ifj. Nagy István (Bródy S.: A tanítónő); Svengali (Potter: Trilby); Csebutikin (Csehov: Három nővér); Anderson (Shaw: Az ördög cimborája); Herodes (Wilde: Salome); Justin (Bernstein: Izrael); Ocskay brigadéros (Herczeg F.); Szabóky Zsigmond Ráfáel (Szomory D.). Huszonhat korai hazai némafilmben szerepelt, pl. A csikós (1912), Lyon Lea (1915), Karenina Anna (1918), Az egyhuszasos lány (1923). – Ir. Somló I.: F. E. (Kor- és pályatársak, 1968).