# Erdős Irma

(Nyárádkarácsonyfalva, 1929. szept. 8.– ): színésznő. 1952-ben végzett a marosvásárhelyi Szentgyörgyi István Színművészeti Intézetben. Már főiskolás korában főszerepeket játszott a Székely Színház színpadán. Marosvásárhelyre szerződött, és rövidesen a főiskola beszédtechnika-tanára is lett. Mintegy két évtizeden keresztül a lírai szerepek hosszú sorát játszotta el átérzéssel, lendületesen. Legnagyobb sikereit a középfajú drámák érzelmes hősnőinek megelevenítésével érte el. A hetvenes évek közepétől Svédországban él. F.Sz. Nyina Zarecsnaja (Csehov: Sirály); Irén (Csiky G.: Ingyenélők); Roxane (Rostand: Cyrano de Bergerac); Tóth Flóra (Bródy S.: A tanítónő); Elektra (Gyurkó L.: Szerelmem, Elektra); Stella (Williams: A vágy villamosa).