# Petur Ilka; Vitárius Ilona

(Bp., 1912. febr. 1.–Bp., 1993. márc. 9.): színésznő. A Zak ének szakán tanult, majd 1934–1943 között különböző vándortárs.-ok tagja volt. 1943-tól 1950-ig a szegedi színházban szerepelt, azután három-három évet töltött Győrben és Pécsett. 1956-tól 1964-ig a Petőfi, ill. a Jókai Színház színésznője. 1966-tól nyugdíjba vonulásáig a Pannónia Filmstúdió tagja volt, színházban csak alkalmanként szerepelt. Drámai és operettszerepeket alakított nagy sikerrel. Több filmben játszott jelentős figurákat. 1954-ben Jászai Mari-díjat, 1985-ben érdemes művész kitüntetést kapott. F.Sz. Sybill (Jacobi V.); Zórika (Lehár F.: Cigányszerelem); Gertrudis (Katona J.: Bánk bán); Rózsi (Szigligeti E.: A cigány); Elektra (Bornemisza P.–Móricz Zs.: Magyar Elektra); Goneril (Sh.: Lear király); Baradlayné (Jókai M.–Hevesi S.: A kőszívű ember fiai).