# Vaszary Piroska

(Bp., 1904. máj. 19.–Palma de Mallorca, 1965. okt. 11.): színésznő. Rákosi Szidi színiiskoláját végezte el. 1920–21-ben Újpesten kezdte pályáját. 1921-ben a Belvárosi Színház szerződtette. 1922–1924 között a Magyar, az Andrássy úti, a Belvárosi, 1924–25-ben a Vígszínházban, 1925–26-ban a Renaissance, a Belvárosi és a Vígszínházban játszott. 1926-tól 1935-ig a Nemzeti Színház, 1926–1930 között az Andrássy úti Színház, 1934–1936 között a Teréz-körúti Színpad, 1936-tól 1941-ig a Magyar, 1942–1944 között az Andrássy Színház tagja volt, de másutt is fellépett. 1944-ben elhagyta Mo.-ot. 1948-tól 1954-ig Argentínában a Magyar Színjátszó Társaság előadásain szerepelt. 1959-ben Venezuelában játszott társ.-ával. Elsősorban komikai szerepekben volt eredeti, de öregasszonyokat és fiúszerepeket is hitelesen alakított. Népszerű volt kabarékupléival is. Számos filmben szerepelt. F.Sz. Sarlotta Ivanovna (Csehov: Cseresznyéskert); Viola (Molnár F.: Üvegcipő); Manicska (Juskin: Szonkin és a főnyeremény); Mina néni (Móricz Zs.: Nem élhetek muzsikaszó nélkül); Nyilas Mihály (Móricz Zs.: Légy jó mindhalálig); Böbékné (Kodolányi J.: Földindulás); Szabóné (Vaszary J.: Egy nap a világ); Gálné (Kerecsendi Kis M.: Az első).

VASZARY PIROSKA – Nyilas Misi (Móricz Zs.: Légy jó mindhalálig)