# Kiss Manyi

(Magyarlóna, 1911. márc. 12.–Bp., 1971. márc. 24.): színésznő. Kolozsvárott kezdte a színipályát 1926-ban. 1928–1932 között Miskolcon és Szegeden játszott. 1931-ben egy időre olasz artista férjével külföldi cirkuszokban lépett fel. 1934-ben átmenetileg Pesten szerepelt kisebb-nagyobb színházakban. A 30-as évek végén a Fővárosi Operettszínházban játszott. 1943-ban a Vígszínházban Eisemann Fekete Péter c. vígjátékában aratott kiugró sikert. Ettől kezdve 1953-ig a Vígszínházban szerepelt. 1954-től 1971-ig, haláláig a Madách Színháznál volt szerződésben. Rendkívüli tehetségű, sokoldalú művész volt. Pályája kezdetén főként szubrett- és komikaszerepeket alakított. Könnyedsége, temperamentuma, muzikalitása és tánckészsége egész pályája során jellemezte művészetét. Fokozatosan bontakozott ki drámai tehetsége, erőteljes jellemábrázoló képessége. Szerepskálája így a könnyed alakításoktól a tragikus mélységeket feltáró szerepek megformálásáig terjedt. 1936 óta rendszeresen filmezett. Kossuth-díjas (1957), Jászai-díjas (1954), érdemes (1962) és kiváló művész (1964) volt. F.Sz. Ledér (Vörösmarty M.: Csongor és Tünde); Stázi (Kálmán I.: A csárdáskirálynő); Colette (Eisemann M.: Fekete Péter); Finum Rózsi (Tóth E.: A falu rossza); Olga (Csehov: Három nővér); Szalayné (Barta L.: Szerelem); Bajnok Adél (Hubay M.: István napja); Öregasszony (García Lorca: Yerma); Kurázsi mama (Brecht); Miss Furnival (Shaffer: Black Comedy); Vinczéné (Sarkadi I.: Oszlopos Simeon); özv. Mák Lajosné (Fejes E.: Vonó Ignác); Bodnárné (Németh L.). – Ir. Révy E.: K. M. (1988).

KISS MANYI