# Csiksomlyó

Csikszereda külvárosa. Ferencesrendi kolostorát 1441-ben alapították. Passiójátékai 1721–1774 között alakultak ki. Műsorukból 28 iskoladráma és 47 nagypénteki színjáték szövege maradt fenn. Az előadásokat eleinte az emeletes iskolaépület földszintjén, külön teremben tartották. Később önálló színházuk volt. Előadásokat azonban nemcsak a színházban tartottak, hanem különösen a „Kereszt útján”, a Kis-Somlyóhegy nyugati részén lévő „Jézus hágója” nevű oldalán. Valószínűleg voltak díszleteik és megfelelő jelmezeik is. Énekszám majd minden darabjukban van, egyikben táncolnak is. – Ir. Csiksomlyói nagypénteki misztériumok. Régi magyar könyvtár. 3. (1897); Balogh E.–Kerényi I.: Csiksomlyói passió (1982).