# Szilvássy Annamária

(Nagybánya, 1944. szept. 8.– ): színésznő. A SzAk-n 1967-ben szerzett oklevelet. A Madách Színház szerződtette, amelynek 1970-ig volt tagja. 1970–74-ben a szolnoki Szigligeti Színházban játszott, 1974–75-ben a Pécsi Nemzeti Színház tagja volt. 1975-től 1983-ig szerződés nélkül vállalt szerepeket különböző színházakban, filmen és tv-ben. 1983 óta ismét a Madách Színház tagja. F.Sz. Fiorella (Scarnicci–Tarabusi: Kaviár és lencse); Natasa (Szlávin: Örvény); Gabi (Németh L.: Papucshős); Cecile (Keroul–Barré: Léni néni); Tünde (Vörösmarty M.: Csongor és Tünde); Natasa (Gorkij: Éjjeli menedékhely).