# Granasztói Szilvia

(Bp., 1943. okt. 21.– ): iparművész, művészetpedagógus. Képző- és Iparművészeti Gimnáziumban érettségizett 1962-ben. Tanítónői diplomát Esztergomban szerzett 1973-ban. 1970–72-ben az Állami Bábszínházban, 1972–74-ben a televízió díszlettervező részlegében dolgozott, 1975–1984 között az Országos Pedagógiai Intézet munkatársa volt. 1984-től a „Zsolnai oktatási program” kidolgozásában a bábtantárgy gondozója. 1975-től 1985-ig ünnepekhez kötődő bábos foglalkozásokat vezetett a Néprajzi Múzeumban. Kidolgozta a kiállításokhoz kapcsolódó múzeumi gyermekfoglalkozásokat. F.M. Színes kövek művészete (1972); Játsszunk a bábuval! (1974).