# Ihász Aladár

(Kiskunfélegyháza, 1886–Nagyvárad, 1960): színész, rendező, drámaíró. 1907-ben végzett a SzAk-n. 1908–16-ban a Kolozsvári Nemzeti Színház, majd a Magyar és a Művész Színház, 1924–1936 között ismét a kolozsvári színház, 1936–40-ben a Szegedi Nemzeti, 1940-től 1947-ig a Fővárosi Operett, 1947–1960 között a Nagyváradi Állami Színház tagja volt. A század elején a Janovics-féle kolozsvári filmgyár egyik vezető színésze. Rend.-ként sok ötlettel, kitűnő játékmesteri adottságokkal állította színpadra a középfajú drámákat és operetteket. Számos előadást rendezett a Szegedi Szabadtéri Játékokon is. Gyerekszíndarabot is írt Árva kislány karácsonya címmel, amelyet a kolozsvári társ. 1929-ben mutatott be. 1957-ben a Román Népköztársaság érdemes művésze c. tüntették ki (lánya, Ihász Klári szintén színésznő volt, 1945-től a nagyváradi társ. tagja). F.Sz. Miska (Szirmai A.: Mágnás Miska); Mercutio (Sh.: Rómeó és Júlia); Zsiga (Szigligeti E.: Cigány); Arnolphe (Molière: A nők iskolája); Trahanache (Caragiale: Az elveszett levél); Öreg Nagy (Bródy S.: A tanítónő); Lichtenberg (Dendrino: Szálljon a dal); Szilvai professzor (Szigligeti E.: Liliomfi).