# Földényi Béla; Feldinger

(Temesvár, 1850. okt. 12.– Gödöllő, 1895. dec. 11.): színész. 1864-től kezdve egy évtizedet vidéki társ.-oknál töltött. 1878-ban szerződtette a Nemzeti Színház, melynek 1888-ig volt tagja. Kiváló bonviván és társalgási színész volt, vidéken rendezett is. A Nemzetiben vígjátékok figuráinak, epizódszerepeinek finom humorú alakítója. F.Sz. Carillac Jean (ifj. Dumas: Francillon); Tibource (Sardou: Idegesek); Don Mendo (Calderón: A zalameai bíró); Kokas (Csiky G.: Mukányi); Gaston (Ohnet: A vasgyáros); Mercutio (Sh.: Rómeó és Júlia).

M.A.: 1868–69, ill. 1871–72: Arad (Follinus Jánosnál); 1871, Eger–Pécs (Mosonyi Károlynál); 1872, Szabadka; 1873–77, Kolozsvár; 1878, Győr.