# Falvay Klára

(Bp., 1939. dec. 18.– ): színésznő. A SzAk elvégzése után 1962-től 1964-ig a győri Kisfaludy Színházban szerepelt, majd a Szegedi Nemzeti Színház tagja lett. 1968–72-ben a kecskeméti Katona József Színház színésznője. Tizenkét évet töltött a szolnoki Szigligeti Színházban, 1984-től 1987-ig pedig a zalaegerszegi Hevesi Sándor Színházban játszott. 1987 óta a debreceni Csokonai Színház művésznője. Epizód- és főszerepeket egyaránt játszik, a társ. vezető tagja. 1982-ben Jászai Mari-díjat kapott. F.Sz. Roxane (Rostand: Cyrano de Bergerac); Mása (Csehov: Három nővér); Ledér (Vörösmarty M.: Csongor és Tünde); Vaszilissza (Gorkij: Éjjeli menedékhely); Médeia (Euripidész); Claire Zachanassian (Dürrenmatt: Az öreg hölgy látogatása); dr. Mathilde von Zahn (Dürrenmatt: A fizikusok).