# Erdődy Kálmán

(Vágújhely, 1907. febr. 16.–Bp., 1988. ápr. 25.): színész, rendező. Az Országos Színészegyesület színiiskolájában tanult, 1928-ban a Városi Színházban statisztaként kezdte pályáját. Több vidéki városban működött, Debrecen 1931–1932, Pécs 1934–1935, Szeged, 1936–1938. 1938-ban Jakabffy Dezső társ.-ának tagja volt. 1935–36-ban a bp.-i Király Színházban is bemutatkozott. 1945 után léphetett ismét színpadra. A Medgyaszay Színházban (1946), a Royal Revü Varietében (1948–1949), aztán ismét vidéken, Debrecenben (1950–1951), Szolnokon (1951–1954), Kecskeméten (1954–1956), majd a József Attila Színházban (1956–1960), a Kamara Varietében (1964–1965), a Vidám Színpadon (1961–1966) és az Irodalmi Színpadon (1965–1970) szerepelt. Vidéken rendezett is. 1949-ben megbízták a Gördülő Varieté vezetésével. Utolsó szerepét a Játékszínben kapta 1984-ben. Táncoskomikusként, táncrend.-ként kezdte pályáját, később jellemszerepekben kamatoztatta tehetségét. A kabaréműfaj egyik vezető előadóművésze volt. F.Sz. Csapláros Károly (Heltai J.: Nafralin); Az elnök (Giraudoux: Bellaci Apolló); Novák bácsi (Füst M.: Máli néni). F.R. Fényes Sz.: Baj van Rómeóval; Huszka J.: Gül Baba.