# Kovács Eszter

(Tiszanána, 1940. máj. 18.– ): énekesnő (szoprán). Énektanulmányait 1960–1965 között a Zak-n végezte Maleczky Oszkár, dr. Sipos Jenő és Závodszky Zoltán irányításával. 1965-ben Mercedesként (Bizet: Carmen) debütált az Operaházban, ahol 1968-ig ösztöndíjasként, majd 1980-ig magánénekesként működött. Pályafutását kisebb szerepekkel kezdte, majd hamarosan a társ. vezető drámai szopránja lett. Több német színháztól kapott meghívást Wagner-hősnők szerepeire. Liszt Ferenc-díjas (1973). 1980 óta külföldi operaházakban vendégként lép fel. F.Sz. Sieglinde (Wagner: A walkür); Brünnhilde (Wagner: Siegfried); Jenufa (Janaček); Santuzza (Mascagni: Parasztbecsület).