# Demeter Hedvig

(Bp., 1926. szept. 12.–Bp., 1981. jún. 8.): színésznő. A közgazdasági egyetem elvégzése után 1945-ben a Nemzeti Színházban kezdte pályáját. 1947-től 1951-ig a Magyar Rádió társ.-ának tagja, ezután három évadot A Magyar Néphadsereg Színházánál töltött, majd ismét a Rádióban dolgozott. 1958–63-ban a kecskeméti Katona József, 1963-tól az egri Gárdonyi Géza Színház művésznője volt. Három esztendőt a kaposvári Csiky Gergely, kettőt a Békés Megyei Jókai Színházban játszott, majd 1972-től haláláig a Miskolci Nemzeti Színház színésznője volt. Főként tragikus hősnőket alakított egyéni jellemábrázolással. 1968-ban Jászai Mari-díjat, 1980-ban érdemes művész kitüntetést kapott. F.Sz. Olga (Csehov: Három nővér); Lady Milford (Schiller: Ármány és szerelem); Claire Zachanassian (Dürrenmatt: A milliomosnő látogatása); Lady Macbeth (Sh.: Macbeth); Sürge asszony (Sh.: IV. Henrik); Hekabé (Euripidész).