# Pázmán Mihály

(?–Miskolc, 1873. márc. 2.): színész, színigazgató. 1838 körül kezdte pályáját. 1841-ben Székesfehérvárott Feketénél; 1842-ben Pozsonyban Sajtyini Fekete Lajosnál; 1843-ban Miskolcon Balla Károlynál találjuk. Igazgatóként: 1847: Pozsony; 1855 máj.-áig Tiszafüred; 1855–56: Szeged; 1856: Eger, Miskolc; 1856–57: Rimaszombat; 1857 dec.: Eger; 1858 ősze: Kecskemét. Az 1860-as évekre felhagyott a társulatvezetéssel, színészként működött tovább. 1864-ben Miskolcon Gárdonyi Antalnál; 1870-ben Balassagyarmaton Beke Istvánnénál. 1870 őszén visszavonult, s Miskolcon a Városi Tanácsnál vállalt állást. „A Pázmán-féle társulat egyike a napról napra mindinkább tökéletesülő, másodvonalbeli társaságoknak, s nagy személyzettel, díszítménnyel, könyvtárral, valamint szigorú belszervezettel bírt; bírósága is volt, mely minden hónapban ítéletet tartott”. (Színházi Naptár, 1857). Társulatában olyanok is megfordultak mint Szigeti Imre, Lászy Vilmos. Mint vendég a Nemzetiben három évadban is fellépett, s sikert aratott. Nagy Endre (Szigligeti: Rózsa); I. István (Szigligeti: Vazul); Zsiga cigány (Szigligeti: Cigány); Jean, rongyszedő (Pyat: Párizsi rongyszedő); Báró Emerling (Albini: Veszedelmes nagynéni).