# Abday Sándor

(Kaposvár, 1800. febr. 2.–Szatmár, 1882. nov. 18.): színész, színigazgató. A pesti egyetem hallgatójából 1817-ben lett színész Debrecenben. 1818–1820 között Kilényi Dávid társ.-ánál volt, majd önállósult. 1825-ben tagja volt a pozsonyi országgyűlés alkalmára szervezett társ.-nak. 1849-ig igazgatott, emlékei szerint 89 helységben fordult meg. A szabadságharcban élelmezési biztosként vett részt, ugyanilyen feladattal lépett át az osztrák hadseregbe. 1860-ban Szatmáron élt, élete utolsó évében nemzeti színházi és színészegyleti segélyből. Pályáját hősi szerepekkel kezdte, később áttért a komikusi és karakterfeladatokra. Hosszú ig.-i pályáján több színészgenerációt nevelt, társ.-ához tartozott Petőfi Sándor is (1843). E minőségében szerepel Pákh Albert Csont c. paródiájában. Két, németből készült átdolgozásáról tudunk. F.Sz. Jaromir (Grillparzer: Ősanya); Zrínyi (Körner); Angelo (V. Hugo); Moór Ferenc (Schiller: Haramiák); Mandolino (Henneberg-Schikaneder: Csörgősapka); Zajtay (Gaál I.: A peleskei nótárius). – Ir. Szinnyei J.: A komáromi színészet története (Komárom, 1881).