# Hajós Zsigmond

(Dömsöd, 1839. máj. 12.–Újpest, 1911. jún. 25.): énekes (tenor). Utrechtben és Heidelbergben folytatott teológiai tanulmányokat, majd Pesten Stoll Péternél énekelni tanult. 1868-ban szerződtette a Nemzeti Színház, amelynek 1873-ig tagja volt. Első sikerét Sever (Bellini: Norma) szerepében aratta 1868-ban. 10 éves európai körút után 1882-ben tért vissza a Nemzeti Színházhoz, majd az Operaházban énekelt 1890-ig. Nyugdíjasként 1897–98-ban újra vállalt fellépést. Az olasz és a francia repertoár hőstenor szerepei mellett a Bánk bán (Erkel F.) címszerepében, és első jelentős Wagner-tenorként is kiemelkedő volt. F.Sz. Arnold (Rossini: Tell Vilmos); Don José (Bizet: Carmen); Manrico (Verdi: A trubadúr); Ernani (Verdi); Faust (Gounod); Lohengrin, Tannhäuser (Wagner).