# Angelus Iván

(Bp., 1953. jún. 14.– ): táncos, koreográfus, pedagógus. Az Eötvös Loránd Tudományegyetem Bölcsészettudományi Karán szerzett nyelvtanári diplomát, s közben az Orfeo Együttes, majd a Fodor Tamás vezette Studió K. tagja volt 1971–1979 között. Tánctanulmányait Jeszenszky Endre magániskolájában kezdte, később különböző nyugat-európai nyári kurzusokon ismerkedett meg a különféle modern tánctechnikákkal. Önálló mozgáskísérleteket folytatott, majd Kálmán Ferenccel és másokkal létrehozta első mozgásszínházi produkcióját, a Tükröket. 1983-ban a modern tánctechnikák hazai elterjesztésére alapította a Kreatív Mozgás Stúdió-t, ahol rendszeresen rendezett nyári és téli kurzusokat. Világhírű vendégtanárokat – Matt Mattox, Steve Paxton, Nagy József, Bruce Taylor – hívott meg. 1984–1988 között évente Új Tánc Szemléket szervezett, 1991-ben pedig alapítója s egyik vezetője lett a Budapest Tánciskolának, amelyben hivatásos modern táncos képzéssel foglalkozik. Szervezői és pedagógiai munkája mellett több színpadi produkcióval is jelentkezett. F.K. Tükrök (1982); Utolsó szóló (1990). F.Sz. Ezreddobos (Büchner: Wozzeck). – Ir. Fuchs L.: Az ösztönzések műhelye.