# Színészek Országos Szakszervezete

(1919): 1919. ápr. 17-én, az Országos Színészegyesület helyébe lépő érdekképviseleti szervezet. Alakulásakor magába olvasztotta az 1918–19-ben addig külön szerveződő színházi érdekképviseleti szervezeteket (Országos Vidéki Színésztanács, Színházi Alkalmazottak Szabadszervezete [alakult: 1918. dec. 2.], Közalkalmazottak Szövetsége Művészeti Szakosztálya). A Színészek Országos Szakszervezete titkára Lugosi Béla, vezetőségi tagjai Forgács Rózsi, Szeghő Endre, Kürti József, Majthényi László, Rippl-Rónai Sándor, Ligeti Lajos, Feleki László, Szentiványi Kálmán, Horváth Jenő, Földes Dezső, Stella Gyula voltak. 1919. aug. elején megszűnt. – Ir. Lugosi B.: Szakszervezetünk megalakulásának története (Színészek Lapja, 1919. máj. 1.).