# Székelyhidy Ferenc

(Tövis, 1885. ápr. 4.–Bp., 1954. jún. 27.): énekes (tenor). Kolozsvárott végzett jogi egyetemet, s közben Farkas Ödön irányításával énektanulmányokat folytatott. 1909-ben szerződtette az Operaház, a Hunyadi László (Erkel Ferenc) címszerepében debütált. 1909–1945 között az Operaház magánénekese, később énekmestere, 1923-tól örökös tagja volt. 1933–44-ben a Zak tanára volt. Lírai és drámai szerepekben egyaránt kimagasló alakításokat nyújtott, oratóriuménekesként – pl. Bach-passiók Evangélista szerepeiben – és dalénekesként is sikereket aratott. A Psalmus Hungaricus (Kodály Zoltán) bemutatóján 1923-ban ő énekelte a tenorszólót. F.Sz. Stolzingi Walter (Wagner: A nürnbergi mesterdalnokok); Parsifal (Wagner); Canio (Leoncavallo: Bajazzók); Don Ottavio (Mozart: Don Giovanni); Belmonte (Mozart: Szöktetés a szerájból).

SZÉKELYHIDY FERENC