# Arányi Júlia

(Eger, 1904. ápr. 17.– ): színésznő. Színészcsaládból származik. Tizennyolc évesen lett a Deák–Hámori-színtárs. tagja. Első férje, Könyves Jenő is színész volt, lányuk: Könyves Kocsis Ibolya. Második férje Füredi József. A második bécsi döntés után vándortárs.-tal, hamis papírokkal járták Erdély vidékeit. 1943 végétől a kolozsvári Zsidó Színház tagja lett. 1944–1947 között a kolozsvári színháznál játszott. 1947 őszétől a Kolozsvárott szervezett, 1948-tól Sepsiszentgyörgyön játszó Dolgozók Színháza tagja lett. Hősnőket alakított nagy sikerrel. Nyugdíjazása után, 1960-ban Izraelben, Naharián telepedett le, ahol egy ideig m. nyelvű színjátszó csoportot vezetett. F.Sz. Királyné (Huszka J.: Bob herceg); Suzanne (Elers–Caillavet–Rey: A legszebb kaland); Szlávka (Orlin: Riadó, 1948); Vassza Zseleznova (Gorkij); Dudkina (Katajev: Bolondos vasárnap); Florance Beinis (Csodozov: Riggs igazgató bűne).