# Doráti Antal; Deutsch

(Bp., 1906. ápr. 9.–Bern, 1988. nov. 13.): karmester, zeneszerző. Tanulmányait a Zak-n végezte Bartók Béla, Kodály Zoltán, Székely Zoltán és Weiner Leó növendékeként. Pályafutását korrepetitorként kezdte. 1924-ben mutatkozott be operai karmesterként Bp.-en. 1928-tól Németországban, majd 1933-tól Monte-Carlóban az Orosz Balett karmestere volt. 1938-ban Ausztráliába távozott, ahol Sydneyben az ABC Rádió zenekarának vezetője lett. Később az USA-ba költözött. 1945-ig New Yorkban volt opera- és balettkarmester, majd különböző amerikai szimfonikus zenekarok karmestere volt. 1963–65-ben Londonban a BBC Szimfonikus Zenekarának főzeneig.-ja, majd 1965-től a Stockholmi Szimfonikus Zenekar vezetője volt. 1969-ben nevezték ki a Washingtoni Nemzeti Szimfonikus Zenekar zeneig.-jává, majd a következő évben zenei vezetőjévé. 1974-ben Rudolf Kempe utódaként került a londoni Royal Philharmonic Orchestra élére. Pályafutásának utolsó évtizedében karmesterként és zeneszerzőként is rendszeresen vendégszerepelt Mo.-on. Önéletrajzi írása Egy élet muzsikája c. jelent meg magyarul 1981-ben.