# Újvidéki Színház

(1973– ): 1973. jún. 1-jén alapította Újvidék városa. Első előadását – Örkény István: Macskajáték, rend. Vajda Tibor – 1974. jan. 27-én tartotta. Előadásait 1985-ig az Ifjúsági Tribün színpadán, azóta a szerb színház egykori kamaraszínházában tartja. Ig.-k: 1973–1983 között Németh P. István, 1983–85-ben Gion Nándor, 1985-től Faragó Árpád művészeti vezető, 1979-től Franyó Zsuzsanna dramaturg. Jellege szerint kísérleti, városi kamaraszínház, 1977-ig nem volt állandó társ.-a, a színészeket produkciónként az Újvidéki Rádió együtteséből és a Szabadkai Népszínházból, a rend.-ket Jugoszlávia színházi központjaiból, Pestről, Kaposvárról, Kolozsvárról szerződtették. Fokozatosan alakították ki saját, 15 főnél nem nagyobb együttesüket, de állandó rend.-jük nincs. Műsorukban elsősorban a modern világirodalom írói – Dürrenmatt, Weiss, Kopit, Mrożek, Albee, Kroetz, Beckett, Arrabal, Pinter –, valamint a drámairodalom klasszikusai – Molière, Ibsen, Strindberg, Krleža, Molnár – kaptak helyet. Az Újvidéki Színház legjelentősebb produkciói: Play Strindberg (Dürrenmatt) Nem félünk a farkastól (Albee), Godot-ra várva (Beckett), Tangó (Mrożek), valamint a Harag György rendezte Csehov-trilógia (Három nővér, Cseresznyéskert, Ványa bácsi). Műsora tükrözi az útkeresés, a létbizonytalanság válságait, a megváltozott igényeket; stílusuk a moderntől a népszínházi felé fokozatosan mozdult el. Többször sikerrel vendégszerepelt országos fesztiválokon, továbbá Mo.-on, Romániában, Csehszlovákiában, Szovjetunióban, Ausztriában. – Ir. Gerold L.: Színház a nézőtérről (Újvidék, 1983).