# Török István

(Gyergyószentmiklós, 1924. jan. 2.– ): színész. A színházalapító 1953-as évfolyam tagja, és azon kevesek egyike, akik végig kitartottak a szatmári Északi Színház mellett, átsegítve a buktatókon és cselekvő részt vállalva a korszakonkénti megújulásból. Széles skálájú jellemszínész, alakításai bensőségesek, élénk átélő képességről tanúskodnak. Prózai és zenés darabokban egyaránt szívesen szerepelt. Legnagyobb sikereit mégis a gondokkal, bajokkal küszködő, kissé makacs, kissé bumfordi figurák megelevenítésével érte el. F.Sz. Balázs (Móricz Zs.: Nem élhetek muzsikaszó nélkül); Balga (Vörösmarty M.: Csongor és Tünde); Doolittle (Shaw: Pygmalion); Dandin György (Molière); Leprás Mátyás (Brecht–Weill: Koldusopera); Luka (Gorkij: Éjjeli menedékhely); Kovács Feri (Karácsony B.: A rút kis kacsa); Börtönőr (Székely J.: Hugenották).