# Justh Zsigmond

(Pusztaszenttornya, 1863. febr. 16.– Cannes, 1894. okt. 9.): író. Szülőfalujában 1893 nyarán egy üvegházban Kisszínházat létesített. A következő évben 250 nézőt befogadó Körszínházat épített, melyben jún. 24-től kezdve tartottak előadásokat. Színészei a környék tehetséges parasztjai voltak, akiknek maga tanította be a darabokat. Az első évben 25, a másodikban már 40 színjátszót vont be a munkába. Az előadások egy jelenetből és egy klasszikus műből, vagy annak részletéből álltak. Műsorán Szophoklész Antigone, Plautus A kincs, Molière A képzelt beteg és a Botcsinálta doktor, Shakespeare A makrancos hölgy c. darabja, Czóbel Minka Délibábja, André Theuriet Jean Marie c. egyfelvonásosa és Justh Zsigmond saját művei szerepeltek. Még a korabeli kritika is elismeréssel szólt a kísérletről, s a parasztszínészek némelyikét kivételes tehetségnek tartotta. F.M. Megmutatom hogy kell; Agglegény vőlegény; Asszony szava Isten szava; Siralomház; Gányó Julcsa; Hárman voltak. – Ir. Elek L.: J. Zs. (Gyula, 1964); K. Gálos Magda: J. Zs. Albuma (Színháztud. Szle, 1985. 16. sz.); K. Gálos Magda: J. Zs. művelődéspolitikai törekvései (Békéscsaba, 1988).