# Szentpál Mária; Rabinovszky

(Bp., 1919. dec. 19.– ): tánckutató, kinetográfus. 1939–41-ben mozdulatművészeti tanárképzőt végzett Szentpál Olga iskolájában. 1941–1944 között mozdulatművészeti tanár, 1945-től kutató, tánclejegyző. 1950–58-ban a Népművészeti Intézet munkatársa, tánckiadványok szerkesztője, táncjelírást oktatott, kiadta első táncjelírás-tanjegyzetét. 1958–1976 között az Állami Népi Együttes munkatársa, eredeti néptáncokat jegyzett le filmről, ill. számos koreográfiai partitúrát készített. Közben táncoktatóképző tanfolyamokon, az ÁBI-ben a táncjelírást – kinetográfiát – oktatja. A rögzítési módszer továbbfejlesztőjeként 1978-tól az International Council of Kinetography Laban alelnöke; előadásokat tart külföldi tanfolyamokon, konferenciákon. Könyvei: Táncjelírás. Lábán-kinetográfia I–III. (1964); A mozdulatelemzés alapfogalmai (1976).