# Keresztessy Mária

(Miskolc, 1908. jún. 25.–Bp., 1977. máj. 29.): színésznő. Mozizongoristaként kezdte, majd az Országos Színészegyesület színésziskolájának elvégzése után 1932-ben Bárdos Artúr a Belvárosi Színházhoz szerződtette. 1934–36-ban a szegedi színház tagja volt, majd több fővárosi színházban is fellépett. 1936-ban a Pódium Írók Kabaréjában, 1937–38-ban a Magyar és Andrássy úti, 1939–40-ben a Belvárosi, 1943–44-ben a Vidám Színház, 1945–1949 között a Művész, 1949–50-ben az Úttörő Színház tagja volt, majd egy ideig a szolnoki Szigligeti Színházban játszott. Másfél évi kihagyás után 1955-től nyugdíjazásáig a József Attila Színház tagja volt. Fiatal hősnők után drámai főszerepeket, majd karakterszerepeket játszott. F.Sz. Reichstadti herceg (Rostand: A sasfiók); Lady Anna (Sh.: III. Richárd); Warenné (Shaw: Warrenné mestersége). Drámái: Férfiszerelem (1940); Záporeső (1943).