# Csikós Attila

(Ungvár, 1942. aug. 5.– ): építész, díszlet- és jelmeztervező. Építőművészeti tanulmányait a bp.-i Iparművészeti Főiskolán végezte, 1962–1967 között. 1960-tól 1962-ig a József Attila Színház díszítője, világosítója, díszlettervező-asszisztense. 1963–1966 között az Egyetemi Színház díszlet- és jelmeztervezője. 1965–1975 között a Bayreuthi Ünnepi Játékok díszlettervező-asszisztense. 1968–1979 között az Operaház műteremvezető szcenikusa. 1979-től 1983-ig a Népszínház vez. díszlet- és jelmeztervezője. 1983 óta a Nemzeti Színház díszlettervezője. 1968-tól tervezett más fővárosi színházaknak, szabadtéri színpadoknak (Margitsziget, Szeged) is. Külföldi operaházakban, színházakban is gyakran dolgozott, Lisszabon, Monte Carlo, Bordeaux, Trieszt, Ljubljana, Klagenfurt, Graz, Bécs, Frankfurt, Tampere. Színpadi tervezőművészetét a modern színpadtechnika alapos ismerete, a fényeffektusok cselekményt szolgáló kombinálása, ízlésbiztonság, hajlékonyság jellemzi. 1990-ben Jászai Mari-díjat kapott. F.T. Enquist: A tribádok éjszakája; Sh.: III. Richárd, IV. Henrik. V. Henrik; Williams: A vágy villamosa; Paszternak–Szikora J.: Doktor Zsivago; Kálmán I.: A cirkuszhercegnő.