# Kemény Árpád

(Kolozsvár, 1937. júl. 24.– ): díszlet- és jelmeztervező. 1962-ben végzett a Ion Andrescu Képzőművészeti Intézetben, és 1963-tól másfél évtizeden át a Marosvásárhelyi Szentgyörgyi István Színművészeti Intézet gyakorló színpadának díszlet- és jelmeztervezője. 1978–80-ban a szatmári Északi, a 80–81-es évadban a sepsiszentgyörgyi Állami Magyar, 1981-től 1990-ig a marosvásárhelyi Nemzeti Színház társulatának tagja. 1990-ben áttelepült Mo.-ra. Díszletei rendkívül változatosak, megkapóak, többnyire szürrealista törekvésekről tanúskodnak. Néha a masszívnak látszó díszletelemek feltűnő könnyedséggel alakulnak át, és változatos színhelyeket sugallnak, máskor függönyökkel is képes bezártságot, elszigeteltséget érzékeltetni. F.T. Euripidész–Sartre–Illyés Gy.: A trójai nők; Tamási Á.: Énekes madár; Kincses E.: Ég a nap Seneca felett; Csiky L.: A nagypapa látni akar benneteket; Madách I.: Mózes; Székely J.: Irgalmas hazugság.