# Országos Dramaturgiai Tanács

(1947–1949?): 1947 nyarán-őszén alakult intézmény, amely a hivatásos és a műkedvelő társulatok számára évente műsorlistákat készített a bemutatásra javasolt m. és külföldi, prózai és zenés színművekről. Véleményezte, javította és előadásra ajánlotta a hozzá benyújtott új m. darabokat, kiválasztotta azokat a klasszikus műveket, melyeknek bemutatásával a vidéki színházak külön költségvetési támogatást pályázhattak meg. Az Országos Dramaturgiai Tanács főiskolások közreműködésével, szakmai közönség számára kísérleti bemutatót is tartott (Sőtér István: Júdás, 1948). 1947. nov.-től a SzAk épületében, 1948-ban pedig már annak egyik részeként működött. Elnöke Kárpáti Aurél, dramaturgjai Bálint Lajos, Meskó Barna, Mészöly Dezső voltak.