# Sinka Károly

(Bukarest, 1934. szept. 28.– ): színész, rendező, színházigazgató. 1956-ban végzett a marosvásárhelyi Szentgyörgyi István Színművészeti Intézetben, és a temesvári Állami Magyar Színházhoz szerződött. 1957–1965 között a marosvásárhelyi színház tagja, de tanított is a főiskolán. 1965-ben visszaszerződött Temesvárra, ahol igazgatónak is kinevezték. Többször vendégszerepelt Kolozsvárott, a Temesvári Nemzeti Színházban (román előadásokon) és 1978-tól néhányszor a gyulai várjátékokon is. Gyakori vendége a bukaresti televízió magyar nyelvű adásainak. 1990-ben a Szegedi Nemzeti Színházhoz szerződött. Ízig-vérig komédiás alkat, nagyfokú játékosság jellemzi. Súlyt, jelentőséget tud kölcsönözni szerepeinek, egy egész színházi est terhét képes egymaga a vállán hordozni. Rendezésekre is gyakran vállalkozik. Országos színházi fesztiválokon alakításait számos díjjal jutalmazták. F.Sz. Montserrat (Robles); Cassio (Sh.: Othello); Christian (Rostand: Cyrano de Bergerac); Gerry (Gibson: Libikóka); Mick (Pinter: A gondnok); Ivanov (Csehov); Vladimir Benda (Danek: Szünet után tör ki a háború). F.R. Heltai J.: A néma levente; Nash: Az esőhozó ember. Mintegy tíz román és magyar filmben játszott. 1980-ban Mi dolgunk a világon c. lemeze jelent meg az Electrecordnál m. klasszikus költők verseiből készült összeállítással.

SINKA KÁROLY