# Tatai Várszínház

Balog István társulata már 1817-ben játszott a városban. A század során kisebb vándortárs.-ok egy alkalmi faarénában, vagy néha a szabad ég alatt léptek fel. Megfordult itt Follinusz János, Tóth Béla, Jakab Lajos, Völgyi György együttese is. A tatai kastély ura, Esterházy Miklós József gróf 1873-ban állíttatott egy ideiglenes színházat a lóversenyekre érkező vendégeinek szórakoztatására. Ebben azonban vándorszínészek nem léphettek fel. Ez az épület hamar tönkrement, és lóistállóvá alakították át. 1888-ban a kastély melletti régi sörház épületéből csináltak megint csak ideiglenes játszóhelyet, amelyet azonban már Várszínháznak neveztek, s amelynek nézőtere 200 látogatót tudott befogadni. 1888. máj. 7-én főúri vendégek jelenlétében nyitották meg vígjátékokkal, operarészletekkel. Aug.-ban, majd okt.-ben újabb néhány napos ciklusok következtek. 1889 tavaszán azonban Fellner és Helmer tervei szerint megkezdték egy állandó kőszínház építését. A nézőtér freskóit Feszty Árpád és a rendezőként is közreműködő Pállik Béla, az előfüggönyt Ábrányi (Eördögh) Lajos festette. Az egész színházat villanyvilágítással látták el. Az ünnepélyes megnyitót 1889. okt. 4-én tartották. A gróf 1897-ben bekövetkezett haláláig évente 20-25 darabot mutattak be, részben műkedvelők, részben fiatal ösztöndíjasok szerepeltetésével. Mivel a műsor nagyrésze német nyelven folyt, a sajtó állandóan támadta a vállalkozást. A használaton kívül került, megrongálódott épületet 1913-ban lebontották. – Ir. G. Staud: Adelstheater in Ungarn (Wien, 1977).