# Szilágyi László

(Bp., 1898. okt. 2.–Bp., 1942. szept. 6.): operettszerző, újságíró. Jogi tanulmányait félbeszakította és újságíró lett. Novellákat, verseket, kabarétráfákat és egyfelvonásosokat írt pályája elején. 1923-ban írta első operettjét, amelyet a Várszínház, majd a Blaha Lujza Színház játszott (Levendula). Ettől kezdve évente több művét is bemutatták. 1928-tól a Király Színház háziszerzője volt, de játszották operettjét a Fővárosi Operettszínházban, a Magyar Színházban is. Több munkáját megfilmesítették. F.M. Csókos asszony (zene: Zerkovitz B., 1927); Miss Amerika (zene: Eisemann M., 1929); Kadétszerelem (Békeffy I.-nal, zene: Gyöngy P., 1933); Én és a kisöcsém (zene: Eisemann M., 1933); Meseáruház (zene: Eisemann M., 1936); Vén diófa (Hertelendy I.-nal, zene: Fényes Sz., 1942); Mária főhadnagy (zene: Huszka J., 1942).