# revü

(francia): szórakoztató, látványos, gazdag kiállítású színjátékpótló produkció, amely – esetleg laza mese keretében – ének- és táncszámokból, rövid, általában komikus jelenetekből áll. Francia és angol kezdeményezések után 1907-ben a New York-i Ziegfield Follies vitte sikerre, majd a párizsi Les Folies Bergère napjainkig képviseli ezt a színjátéktípust. Mivel befogadásához nincs szükség nyelvismeretre, az idegenforgalmi látványosságok közé is tartozik. Szcenikai gazdagsága és táncprodukcióinak színvonala erős hatást gyakorolt az operettre (revüoperett).