# Gyenge Anna; Miklósvári

(Kézdivásárhely, 1894. márc. 20.–?): színésznő, énekesnő (szoprán). Kolozsvárott és Csíkszeredán járt iskolába, majd 14 éves korában beiratkozott Rákosi Szidi színiiskolájába. 1911-ben Krecsányi Ignác szerződtette. Iluska szerepében lépett először színpadra Kacsoh P.: János vitéz c. daljátékában. 1912-ben kivándorolt az USA-ba, ahol folytatta énektanulmányait. A Heltai Árpád vezette Állandó Magyar Színház tagjaként rendszeresen operett főszerepeket játszott, és szólistája volt a Radio City Music Hallnak. 1920-ban drámai szoprán szerepkörben szerződtette a Metropolitan Opera House, ahol Musette (Puccini: Bohémélet) szerepében mutatkozott be. 1925-től Európa híres operaszínpadain lépett fel az operairodalom szoprán-főszerepeiben. Bécs, Drezda, Berlin, Párizs, Varsó, Kairó, a milánói La Scala és a londoni Covent Garden közönsége ünnepelte. 1930-ban viszatért az USA-ba, ahol Stokowsky vezényletével Marie szerepét énekelte Alban Berg Wozzeckjében. Mo.-i vendégszereplései a m. zenei élet kiemelkedő eseményei voltak. (1934-ben Puccini: Pillangókisasszony, 1935-ben Gounod: Faust.) Visszavonulása után Philadelphiában tanított. 1974-ben még volt róla híradás. F.Sz. Mme Butterfly (Puccini: Pillangókisasszony); Donna Anna (Mozart: Don Giovanni); Aida (Verdi); Tosca (Puccini); Turandot (Puccini); Gara Mária (Erkel F.: Hunyadi László); Lucy (Jacobi V.: Leányvásár).