# Vida László

(Törtel, 1770. máj. 16.–Törtel, 1831. dec. 6.): drámaíró, színházvezető, mecénás. Már az első m. színtárs.-ot támogatta két (később elveszett) vitézi játékával. 1807–1809 között tagja volt Pest vármegye játékszíni bizottságának, amely a pesti társ. pártolását szervezte. 1809. febr. 1-jétől 1811. aug. 15-ig a pesti m. társ. vállalkozó ig.-ja, aki tetemes, saját költséggel alakíttatta át játszóhellyé a Hacker-ház nagytermét, és gyarapította az együttes szcenikai készleteit. A műsort 1808–1810 között újabb négy darabbal gazdagította, közülük Az első hajós c. énekesjáték nyomtatásban is megjelent (Pest, 1809). 1811 után birtokán gazdálkodott, de továbbra is mecénása maradt a m. színészetnek. Tevékenységéért Kazinczy Ferenc és Szemere Pál üdvözölte versben.