# Fehér Miklós

(Bp., 1929. márc. 9.– ): díszlettervező. Tanulmányait az Atelier rajziskolában 1944–1946 között, majd a bp.-i Képzőművészeti Főiskolán 1949–55-ben végezte. 1955–1958 között rajztanár, majd 1958–59-ben a Békés Megyei Jókai, 1959–1967 között a szolnoki Szigligeti, 1967–70-ben a veszprémi Petőfi Színházban dolgozott. 1970-től a Vígszínház díszlettervezője, de dolgozott a Madách Színháznak és az Operaháznak is. Számos vidéki színház vendégművésze is volt. Külföldre – Helsinkibe (Nemzeti Színház), Weimarba, az USA-ba (Louisville), Moszkvába (Művész Színház), Izraelbe (Habima Színház) és Londonba (Guildhall School) – is meghívták. Tervezőművészetét kiváló térarányok, a dráma expresszív erejű szolgálata jellemzi. 1965-ben Jászai Mari-díjat kapott, 1980-ban érdemes, 1990-ben kiváló művész lett. F.T. Örkény I.: Macskajáték; Déry T.: Képzelt riport...; Molière: A nők iskolája; Csurka I.: Házmestersirató; Kleist: Homburg hercege; Pinter: A gondnok; Sh.: III. Richárd, Szentivánéji álom; Bulgakov: Iván, a rettentő; Sütő A.: Álomkommandó. – Ir. Bőgel J.–Jánosa L.: Scenographia Hungarica (Mai magyar díszlet és jelmez, 1973); Díszlet- és jelmeztervezés 1970–1980 (1983).