# Sulyok Mária; Szautner

(Királyhida, 1908. nov. 5.–Bp., 1987. okt. 20.): színésznő. A SzAk-t 1929-ben végezte el. 1929–30-ban Debrecenben, 1930–31-ben Miskolcon, 1931–32-ben a Víg-, 1932–33-ban a Magyar, 1933–34-ben a Pesti, 1935-ben a Városi, 1935–36-ban a Royal Színházban játszott. 1935-ben Szegeden vendégszerepelt. 1937–1939 között a Víg- és a Pesti, 1941-ben és 1943-ban a Madách Színházban működött. 1945–46-ban a Művész, 1946-ban a Belvárosi Színház juttatta feladatokhoz. 1946–1949 között a Nemzeti Színház tagja volt. 1949–1951 között a Belvárosi, 1950-ben a Vidám, 1952-től 1959-ig A Magyar Néphadsereg Színházában lépett színpadra. 1956-ban a Petőfi Színházban, 1959-ben az Ódry Színpadon, 1961-ben a Katona József Színházban vendégszerepelt. 1961-től 1977-ig a Víg-, 1977–1984 között a Madách Színház művésznője volt. 1967-ben a Körszínházban, 1971-ben az Irodalmi Színpadon, 1972-ben a Thália, 1979-ben a Nemzeti Színházban is játszott. 1974–75-ben a berlini Volkstheaterben német nyelven játszotta Orbánné szerepét Örkény István Macskajáték c. darabjában. 1951-től 1966-ig a SzAk beszédművészet és színészmesterség tanára volt. Fiatal korában szépségével, könnyed játékával kortárs színművek – sokszor démoni – nőalakjait formálta meg sikerrel. Később szerepköre kiszélesedett. Klasszikus és modern hősnőket. vj.-ok jellemfiguráit keltette életre. Szép beszéde, eszköztelen, mélyen átélt játéka, emberábrázoló képessége minden szerepében érvényesült. Sokat filmezett, a televízióba és a rádióba is gyakran hívták. 1957-ben Kossuth-díjat, 1961-ben érdemes, 1963-ban kiváló művész kitüntetést kapott. F.Sz. Tóth Flóra (Bródy S.: A tanítónő); Mira (Ábrahám P.: 3:1 a szerelem javára); Spina grófnő (Pirandello: IV. Henrik); Gertrúd (Sh.: Hamlet); Yvonne (Cocteau: Rettenetes szülők); Gertrudis (Katona J.: Bánk bán); Arkagyina (Csehov: Sirály); Claire (Dürrenmatt: Az öreg hölgy látogatása); Christine (O’Neill: Amerikai Elektra); Orbánné (Örkény I.: Macskajáték); Bernarda (García Lorca: Bernarda Alba háza); Rickl Mária (Szabó M.: Régimódi történet); Rebecca Nurse (Miller: A salemi boszorkányok).– Ir. Ferenczi V.: S. M. (1990).

SULYOK MÁRIA – Orbánné (Örkény I.: Macskajáték)