# Bartók Terem

1950. okt. 24-én az V. ker. Váci u. 9. sz. alatt, a korábbi Corso Mozi helyiségében, Fischer Annie Beethoven-estjével új hangversenyterem nyílt meg a fővárosban az Országos Műsoriroda, a későbbi Országos Rendező Iroda fennhatósága alatt. A komolyzenei programok, köztük mikrobarázdás hanglemez-előadások mellett a legkülönfélébb pódium-műfajoknak adott otthont. Irodalmi-zenei összeállítások keretében már 1959 előtt is szerepeltek műsorán színdarabok, főként egyfelvonásosok (pl. Szép Ernő: Kávécsarnok, Hubay Miklós: C’est la guerre). 1959. ápr. 20-tól, Reginald Rose: 12 dühös ember c. darabjának Várkonyi Zoltán rendezte bemutatójától vált a Bartók Terem rendszeres színielőadások színhelyévé. 1960-tól inkább zenés játékokat, gyerekdarabokat játszottak, többek között Ádám Ottó, Vámos László, Pártos Géza, Kalmár András, Kazán István rendezésében. 1963-ban a Bartók Terem neve Bartók Színházra változott, és az akkor alakult Bartók Gyermekszínház tartotta itt előadásait. 1964-ben bezárták. Átépítve 1967. szept. 30-án Pesti Színház néven, a Vígszínház kamaraszínházaként nyílt meg újra. A Bartók Terem az ötvenes években a komolyzenei programok mellett az irodalmi színpad szerepét is betöltötte.