# Fogarassy Mária

(Izsófalva, 1919. ápr. 30.– ): színésznő. A SzAk elvégzése után 1939-től 1941-ig a Szegedi Nemzeti Színházban szerepelt, majd két évadot a debreceni Csokonai Színházban töltött. 1943–1958 között Pécsett, a Magyar Színházban és a Fővárosi Operettszínházban játszott. Négy évig a győri Kisfaludy, hétig a veszprémi Petőfi Színház tagja volt. 1969–79-ben visszatért Szegedre. Ma már nyugdíjas. Sokoldalú művésznő. Kezdetben drámai szendéket és operettszerepeket, később drámai fő- és karakterszerepeket alakított. 25 éves színészi jubileumán 1964-ben Veszprémben Anna Kareninát játszotta. 1962-ben Jászai Mari-díjat, 1975-ben érdemes művész kitüntetést kapott. F.Sz. Mária (Huszka J.: Mária főhadnagy); Desdemona (Sh.: Othello); Júlia (Sh.: Rómeó és Júlia); Ophelia (Sh.: Hamlet); Eboli (Schiller: Don Carlos); Éva (Madách I.: Az ember tragédiája); Anna Karenina (Tolsztoj–Székely J.: Anna Karenina); Paula (Örkény I.: Macskajáték); Blanche (Williams: A vágy villamosa); Kocsma Jenny (Brecht–Weill: Koldusopera); Cecília (Kálmán I.: A csárdáskirálynő); Rebecca Nurse (Miller: A salemi boszorkányok).