# Kováts Dezső

(Kövend, 1905. aug. 24.–Sepsiszentgyörgy, 1986. nov. 5.): színész, színházigazgató, drámaíró. 1933-ban a Székelyföldön dr. Ferenczy Gyula társ.-ánál kezdte pályafutását. Egy évvel később Fekete Mihályhoz szerződött Temesvárra, majd három évig Szatmárott színészkedett Szabadkai József együttesében. 1946-ban a Székely Színház alapító tagjai közé tartozott, 1956-ban pedig a sepsiszentgyörgyi Állami Magyar Színház ig.-ja lett. Tizenkét éven keresztül irányította a társ.-ot, 1968-ban nyugdíjba ment. Közel másfélszáz főszerepet játszott el. Három színdarabot is írt. Ezek közül a Kiss Lászlóval közösen alkotott és 1952-ben Marosvásárhelyen bemutatott Vihar a havason c.-t állami díjjal jutalmazták. Másik két darabja: Egyiptomi legenda (Marosvásárhely, 1947) és A tűzszerszám (mesejáték, Sepsiszentgyörgy, 1972). F.Sz. Bagó (Kacsoh P.: János vitéz); Simon bán (Katona J.: Bánk bán); Dosztyigajev (Gorkij: Jegor Bulicsov és a többiek); Iskolamester (Gárdonyi G.: A lámpás); Főispán (Gábor A.: Dollárpapa); Velence hercege (Sh.: Othello).