# Geszty Szilvia

(Bp., 1934. febr. 28.– ): énekesnő (koloratúrszoprán). 1955–59-ben a Zak-n Hoór-Tempis Erzsébetnél végezte tanulmányait. 1958-ban I. díjat nyert a bp.-i Liszt Énekversenyen, Toulouse-ban III. helyezett. 1959-től az Országos Filharmónia szólistája, 1961–70 között a berlini, 1970-től 1972-ig a hamburgi Staatsoper magánénekese. 1972–75-ben a stuttgarti Staatstheater koloratúrszopránja. Nemzetközi hírű énekesként 1966–74 között az Edinburghi, Salzburgi, Müncheni és Glyndebourne-i Fesztiválok állandó közreműködője. Elsősorban Mozart-szerepekben aratott rendkívüli sikereket. Kiváló stíluskészség, jó színészi játék és ragyogó technika ötvöződik művészetében. Dalénekesként is kiemelkedő sikerrel lépett fel. 1975-től a stuttgarti Zeneakadémia tanára. F.Sz. Alcina (Händel); Constanze (Mozart: Szöktetés a szerájból); Az Éj királynője (Mozart: A varázsfuvola); Rosina (Rossini: A szevillai borbély); Norina (Donizetti: Don Pasquale); Zerbinetta (R. Strauss: Ariadne Naxosban).