# Incze Sándor

(Kolozsvár, 1889. aug. 10.–New York, 1966. jan. 24.): újságíró, szerkesztő. Szülővárosában Harsányi Zsolttal 1908-ban megindította a Színházi Újság c. lapot. 1910-ben Bp.-re költözött, s a Színházi Hét, illusztrált színházi és művészeti hetilap tulajdonosa és szerk.-je lett. 1912-től 1938-ig a Színházi Élet szerk.-je volt. 1938-ban emigrált az USA-ba, ahol Stage, majd Theater Arts néven indított lapot, de vállalkozása nem sikerült. Ezt követően színdarabok és színészek közvetítésével foglalkozott. A m. emigráció tevékeny és lelkes szervezője volt. Incze Sándor nagy példányszámban kiadott, tekintélyes és mértékadó színházi hetilapjával a hazai színházi élet irányadó személyiségévé lett. Befolyását és szervezőkészségét a m. színművészet érdekeinek szentelte. Számos jótékony akciót szervezett, fiatal színészeket, írókat támogatott. Korán kapcsolatba került az amerikai színházi- és filmélettel. Közreműködött a m. darabok tengerentúli színre vitelében. 1915–1920 között a kolozsvári filmgyárnak három forgatókönyvet írt. Könyve: Színházi életeim (Visszaemlékezés, 1987).