# Szabó István

(Budisava, 1910. dec. 25.–Szabadka, 1992. máj. 2.): színész. Tizenhét évig amatőrként játszott Kikindán, majd 1945-ben feleségével, Szabó Cseh Máriával jelentkezett a Szabadkai Népszínház pályázatára. Több mint harminc évig e színház társ.-ának tagja; szerepeinek száma meghaladja a százat. Jellemszínész volt, kiválóan alakított jelentéktelen kispolgári figurákat, parasztokat, papi főméltóságokat. Főszerepei és epizódalakításai egyformán kidolgozottak, hitelesek voltak. Sok díjat, elismerést kapott. F.Sz. Plummer Caleb (Dickens: Házitücsök); Blagojević (Nušić: A megboldogult); Fráter Timoteus (Machiavelli: Mandragóra); Luka (Gorkij: Éjjeli menedékhely); Ezredes (Kosier: Tarantella); János pápa (Háy Gy.: Isten, császár, paraszt); Sadi uzsorás (Držić: Máró bácsi); Tiborc (Katona J.: Bánk bán); Alcuin (Zilahy L.: Az imbroszi boszorkány).