# Visky Árpád

(Székelyvécke, 1940. júl. 8.–Sepsiszentgyörgy, 1986. jan. 12.): színész. 1963-ban végzett a marosvásárhelyi Szengyörgyi István Színművészeti Intézetben. Az ígéretes tehetség a főiskolán felváltva játszotta Tartuffe szerepét tanárával, Kovács Györggyel. 1963–65-ben a sepsiszentgyörgyi Állami Magyar, 1968–1974 között a Marosvásárhelyi Nemzeti, 1975-től 1983-ig ismét a sepsiszentgyörgyi színház művésze volt. A székelyudvarhelyi Népszínházban színpadra állította Harold Pinter: A gondnok c. darabját. Művészi pályája során kerülte a harsányságot – többnyire visszafogott hangon szólalt meg –, de mindig feszültséget hozott a színpadra. 1983. febr. 23-án letartóztatták. 1984. aug. 23-án szabadult, azonban ezután sem engedték színpadra. Segédmunkás volt egy gyárban. Roncsolt idegrendszere nem bírta sokáig, és öngyilkos lett. F.Sz. Polgármester (Dürrenmatt: Az öreg hölgy látogatása); Kurrah (Vörösmarty M.: Csongor és Tünde); De la Fontaine (Sütő A.: Csillag a máglyán); Tiborc (Katona J.–Illyés Gy.: Bánk bán); Tullio (Buero–Vallejo: Az alapítvány); Férj (Csiky L.: A nagypapa látni akar benneteket); Catavencu (Caragiale: Az elveszett levél).

VISKY ÁRPÁD