# Szabó József

(Székelyhíd, 1928. okt. 5.– ): rendező. 1953-ban végzett a kolozsvári Magyar Művészeti Intézetben, majd egy évig a moszkvai Színművészeti Főiskola rend.-i szakán folytatta tanulmányait. Hazatérve a nagybányai, ill. a szatmári színházban, majd 1957. aug.-tól több mint egy évtizeden át a kolozsvári Állami Magyar Színházban rendezett. 1969-ben főrend.-ként Nagyváradra szerződött, de vendégként Kolozsvárra is visszajárt. 1985-ben áttelepült Mo.-ra, és nyugdíjazásáig előbb a győri Kisfaludy, később a veszprémi Petőfi Színházban dolgozott. Rend.-i programjának egyik fő eleme a klasszikus és kortárs m. drámairodalom kiemelkedő alkotásainak formailag változatos színpadra állítása. Legfontosabb volt számára a szerepek pontos, lélektani kimunkálása. F.R. Barta L.: Szerelem; Móricz Zs.: Úri muri; Teleki L.–Illyés Gy.: A kegyenc; Gorkij: Éjjeli menedékhely; Bálint T.: A sánta angyalok utcája; Popescu: A szomorú angyalok története (átdolgozás és rendezés); Madách I.: Az ember tragédiája (oratóriumi stílusú előadás); Tamási Á.: Ősvigasztalás.