# Koós Zsófia

(Sztána, 1916. ápr. 6.–Kolozsvár, 1990. szept. 16.): színésznő, Kós Károly leánya. Egy Szentimrei Jenő által rendezett balladai hangulatú népi játékban – A csáki bíró leányában – tűnt fel, 1936-ban. A Kolozsvári Magyar Színház, majd a szatmárnémeti társ. szerződtette. 1948-tól nyugdíjazásáig ismét a Kolozsvári Állami Magyar Színház művésznője volt. Rendszeresen fellépett szavalóesteken, egy ideig beszédtechnikát is tanított a kolozsvári Magyar Művészeti Intézetben. Alakításait pontos lélektani felépítés, árnyalt szövegmondás és plasztikus játék jellemezte. F.Sz. Bese Anna (Kós K.: Budai Nagy Antal); Komisszárnő (Visnyevszkij: Optimista tragédia); Bolkonszkaja hercegnő (Tolsztoj–Piscator: Háború és béke); Claire Zachanassian (Dürrenmatt: Az öreg hölgy látogatása); Capuletné (Sh.: Rómeó és Júlia); Alice Postic (Thomas: A papagáj és a zsaru).

KOÓS ZSÓFIA